Legal Document

Category: 2126

Text:
(1 ) Καθιέρωση συστήματος μεταθέσεων υπαλλήλων του Γενικού Χημείου του Κράτους του Υπουργείου Οικονομικών, με αντικειμενικά κριτήρια.Άρθρο 1 Καθιέρωση συστήματος μεταθέσεων Οι μεταθέσεις των υπαλλήλων του Υπουργείου Οικονομικών, που ορίζονται στο άρθρο 16, ενεργούντα σύμφωνα με τις διατάξεις του άρθρου 2 του Ν. 2247/94 και τις διατάξεις του παρόντος διατάγματος ΚΕΦΑΛΑΙΟ Α ΚΑΤΗΓΟΡΙΕΣ ΜΕΤΑΘΕΣΕΩΝ Άρθρο 2 Μεταθέσεις με αιτήσεις 1.Οι μεταθέσεις με αίτηση διακρίνονται στις εξής κατηγορίες: 1)Για λόγους υγείας. β) Για συνυπηρέτηση. γ) Για λόγους σπουδών. δ) Για λοιπούς λόγους. 2.Η προτεραιότητα ικανοποίησης των αιτήσεων μεταθέσεων καθορίζεται από την κατηγορία της μετάθεσης, κατά την σειρά της προηγουμένης παραγράφου. Άρθρο 3 Μεταθέσεις για λόγους υγείας 1.Υπάλληλος που ο ίδιος ή σύζυγος ή άγαμο τέκνο του πάσχει από κάποιο από τα δυσίατα νοσήματα, που αναφέρονται στο άρθρο 109 του Προεδρικού Διατάγματος 611 /77 (Υπαλληλικός Κώδικας), όπως ισχύει, ή από νοσήματα που απαιτούν τακτικές μεταγγίσεις αίματος ή αιμοκάθαρση ή από νόσο του ΑΙDS, μετατίθεται μετά από αίτηση του. Οι μεταθέσεις της κατηγορίας αυτής πραγματοποιούνται οποτεδήποτε, στον τόπο που επιθυμεί ο αιτών, εφόσον υπάρχει κενή οργανική θέση και χωρίς τη συνδρομή των προϋποθέσεων των παραγράφων 1 και 2 του άρθρου 12. 2.Η αίτηση υποβάλλεται οποτεδήποτε και συνοδεύεται από γνωμάτευση Διευθυντή ή Επιμελητή Κλινικής Κρατικού Νοσηλευτικού Ιδρύματος, για το είδος της νόσου και βεβαίωση της οικείας Πρωτοβάθμιας Υγειονομικής Επιτροπής ότι, στο νομό που υπηρετεί ο υπάλληλος, δεν υπάρχει κατάλληλη μονάδα Κρατικού Νοσηλευτικού Ιδρύματος, για την αντιμετώπιση της νόσου. Άρθρο 4 Μεταθέσεις για συνυπηρέτηση 1.Μετάθεση υπαλλήλου για συνυπηρέτηση επιτρέπεται όταν ο ή η σύζυγος του υπηρετεί, ή εργάζεται με οποιοδήποτε σχέση σε φορέα του δημόσιου τομέα, ή είναι άμισθος δημόσιος υπάλληλος, ή λειτουργός, ή επαγγελματίας, ή εργάζεται στον ιδιωτικό τομέα. Στις δύο τελευταίες περιπτώσεις, ο ή η σύζυγος του υπαλλήλου απαιτείται να εργάζεται για δύο τουλάχιστον έτη, στην πόλη ή στο νομό όπου ζητείται η μετάθεση. Η συνδρομή των παραπάνω προϋποθέσεων αποδεικνύεται με βεβαίωση του οικείου φορέα του δημοσίου τομέα ότι ο ή η σύζυγος υπηρετεί οργανικά και όχι με απόσπαση στο συγκεκριμένο τόπο. Η ιδιότητα ως εργαζομένου στον ιδιωτικό τομέα ή ως επαγγελματία αποδεικνύεται με βεβαίωση του οικείου ασφαλιστικού φορέα ή Επιμελητηρίου. Η συνυπηρέτηση ισχύει μόνο για την Ελληνική Επικράτεια. 2.Οι μεταθέσεις για συνυπηρέτηση διενεργούνται σε κενές θέσεις όπως αυτές ορίζονται στην παράγραφο 1 του άρθρου 10. Σε περίπτωση που δεν υπάρχει κενή θέση στην πόλη, που αιτείται ο υπάλληλος με μετατεθεί, μπορεί, εφ όσον το δηλώσει με την ίδια αίτηση, να μετατεθεί σε υπηρεσία της πλησιέστερης πόλης, που υπάρχει κενή θέση του κλάδου, στον οποίο ανήκει ο υπάλληλος. 3.Για τη συνυπηρέτηση συζύγων υπαλλήλων του Υπουργείου Οικονομικών, εφόσον μετατίθεται ο ένας εκ των συζύγων χωρίς αίτηση του, επιτρέπεται η μετάθεση και του άλλου συζύγου, που δεν έχει σειρά να μετατεθεί με βάση τους πίνακες των Συντελεστών βαρύτητας (μόρια) εφ όσον το ζητήσει ο ίδιος εγγράφως. Άρθρο 5 Μεταθέσεις για λόγους σπουδών 1.Οι μεταθέσεις της κατηγορίας αυτής γίνονται με αίτηση του υπαλλήλου, λόγω φοίτησης του ιδίου ή μέλους της οικογενείας του σε σχολή Τριτοβάθμιας Εκπαίδευσης (ΑΒ ή ΤΒ), προς απόκτηση πρώτου πτυχίου ή μεταπτυχιακού τίτλου σπουδών. 2.Οι αιτήσεις των υπαλλήλων για μετάθεση λόγω σπουδών υποβάλλονται εντός του μηνός Σεπτεμβρίου του έτους εισαγωγής στη Σχολή και οι μεταθέσεις πραγματοποιούνται εφόσον υπάρχουν κενές Οργανικές θέσεις, από το Υπηρεσιακό Συμβούλιο το μήνα Οκτώβριο. 3.Μετά το τέλος της φοίτησης, η οποία δεν μπορεί να παραταθεί πέρα από τα έτη σπουδών, όπως αυτά προβλέπονται για κάθε Σχολή, συν ένα, ο υπάλληλος μετατίθεται σύμφωνα με τις διατάξεις του παρόντος Προεδρικού Διατάγματος. Άρθρο 6 Μεταθέσεις για λοιπούς λόγους Ο υπάλληλος μπορεί να ζητήσει τη μετάθεσή του για διαφόρους λόγους, όπως λόγοι υγείας πέραν των αναφερομένων στο άρθρο 3, λόγοι οικογενειακοί, οικονομικοί, συγκοινωνιακοί και άλλοι. Άρθρο 7 Μεταθέσεις χωρίς αιτήσεις 1.Οι μεταθέσεις χωρίς αίτηση διακρίνονται στις εξής κατηγορίες. 1)Για την κάλυψη κενών θέσεων και υπηρεσιακών αναγκών, μεταξύ υπηρεσιών της ίδιας πόλης. 2)Για την κάλυψη κενών θέσεων υπηρεσιών μιας πόλης, από υπηρεσίες άλλης πόλης του ίδιου νομού. 3)Για την κάλυψη κενών θέσεων υπηρεσιών μεταξύ νομών της ίδιας περιφέρειας. 4)Για την κάλυψη κενών θέσεων υπηρεσιών μιας περιφέρειας, από υπηρεσίες άλλης περιφέρειας. 5)Για την κάλυψη εξαιρετικών υπηρεσιακών αναγκών. 2.Οι μεταθέσεις των κατηγοριών α, β, γ και δ ενεργούνται σύμφωνα με τα οριζόμενα στο άρθρο 13. 3.Οι μεταθέσεις για εξαιρετικές υπηρεσιακές ανάγκες διενεργούνται οποτεδήποτε μέσα στο έτος, μεταξύ των υπηρεσιών της παραγράφου 1, με σκοπό την εύρυθμη λειτουργία αυτών. Για τις μεταθέσεις αυτές εφαρμόζονται, κατά τα οριζόμενα στο άρθρο 13, οι πίνακες των Συντελεστών Βαρύτητας (μόρια) που έχουν καταστεί οριστικοί κατά το χρόνο που ανακύπτουν οι λόγοι. 4.Ως εξαιρετικές υπηρεσιακές ανάγκες θεωρούνται: 1)Η αδυναμία αναπλήρωσης υπαλλήλων στους υπαλλήλους της ίδιας υπηρεσίας σε συγκεκριμένα καθήκοντα, στις περιπτώσεις μακροχρόνιας ασθένειας, μακράς διάρκειας απουσίας με ειδική άδεια, θανάτου ή μετάθεσης για λόγους υγείας ή σε εκτέλεση πειθαρχικής ποινής του προς αναπλήρωση υπαλλήλου ή υπαλλήλων. 2)Η ανάγκη στελέχωσης υπηρεσιών, όταν υπάλληλος ή υπάλληλοι που υπηρετούν σ αυτή έχουν τεθεί εκτός υπηρεσίας και υπάρχει διαπιστωμένη ανάγκη άμεσης αναπλήρωσης αυτών. 3)Η έναρξη ή παύση ή αναστολή λειτουργίας υπηρεσιών. ΚΕΦΑΛΑΙΟ Β ΚΡΙΤΗΡΙΑ ΚΑΙ ΔΙΑΔΙΚΑΣΙΑ ΜΕΤΑΘΕΣΕΩΣ Άρθρο 8 Α. Συνολικός χρόνος υπηρεσίας - Συντελεστές Βαρύτητος (μόρια). 1.Ως συνολικός χρόνος υπηρεσίας του υπαλλήλου λαμβάνεται ο χρόνος πραγματικής υπηρεσίας από την ημερομηνία διορισμού του μέχρι την 31η Δεκεμβρίου του προηγουμένου έτους που διενεργούνται οι μεταθέσεις. 2.Τα μόρια από το συνολικό χρόνο υπηρεσίας υπολογίζεται με Συντελεστή βαρύτητας μισό (0,5) για κάθε χρόνο υπηρεσίας. 3.Για χρόνο υπηρεσίας μικρότερο του έτους υπολογίζονται μόρια για τόσα δωδέκατα και τόσα τριακοστά εξηκοστά πέμπτα όσοι οι μήνες και οι ημέρες υπηρεσίας αντίστοιχα. 4.Για τον υπολογισμό του συνολικού χρόνου υπηρεσίας λαμβάνεται υπόψη και κάθε. προ του διορισμού του υπαλλήλου στο Γ.Χ.Κ., προϋπηρεσία του που λήφθηκε υπόψη για τη μισθολογική του εξέλιξη. 1)Χρόνος υπηρεσίας κατά περιοχή - Διάκριση περιοχών σε ζώνες - Συντελεστές βαρύτητας (μόρια). 1.Για την εφαρμογή των διατάξεων του παρόντος οι περιοχές της Χώρας διακρίνονται σε ζώνες, ανάλογα με το βαθμό προβληματικότητας κάθε περιοχής. Ο βαθμός προβληματικότητας προσδιορίζεται με τους Συντελεστές Βαρύτητας (μόρια) κάθε ζώνης, σύμφωνα με τον πίνακα που ακολουθεί: Ζώνη Περιοχές Συντελεστές Βαρύτητας (μόρια) Α Προβληματικές Α ΚατηγορίαςΒ Προβληματικές Β ΚατηγορίαςΓ Λοιπής Ελλάδος, πλην των Α,Β,Δ & ΖωνώνΔ Πόλεις της παραγράφου 4Ε Νομοί Αττικής και Θεσ/νίκης2. Τα μόρια κάθε ζώνης εφαρμόζονται, για κάθε έτος πραγματικής υπηρεσίας του υπαλλήλου, είτε σε οργανική θέση, είτε με απόσπαση. Για χρόνο απόσπασης μέχρι δεκαπέντε (15) ημέρες για κάθε έτος λογίζονται τα μόρια που αντιστοιχούν στην οργανική θέση του υπαλλήλου. 3.Οι περιοχές των Α και Β ζωνών είναι αυτές που καθορίστηκαν με την Κοινή Υπουργική Απόφαση των Υπουργών Προεδρίας της Κυβέρνησης και Οικονομικών Αριθ. ΔΙΔΑΔ/Φ.50/265/29847/30.10.1992(ΦΕΚ 667/Β/11.11.92), όπως κάθε φορά ισχύει. 4.Οι πόλεις της Δ ζώνης είναι Πάτρα, Κόρινθος, Χαλκίδα, Βόλος, Καβάλα, Ηράκλειο, Χανιά, Κατερίνη και Βέροια. 5.Για κάθε έτος υπηρεσίας οι Συντελεστές βαρύτητας προσαυξάνονται κατά ημίσια (0,5) μονάδα για την Ελευσίνα και μία (1 ) μονάδα για το Λαύριο, Λευκάδα και Δράμα. 6.Για χρόνο παραμονής μικρότερο του έτους και μεγαλύτερο των δεκαπέντε (15) ημερών υπολογίζονται μόρια για τόσα δωδέκατα και τόσα τριακοστά εξηκοστά πέμπτα, όσοι οι μήνες και οι ημέρες παράνομης αντίστοιχα. 7.Όπου κατά τον υπολογισμό των μορίων του συνολικού χρόνου υπηρεσίας και του χρόνου υπηρεσίας κατά περιοχή προκύπτει αριθμός με δεκαδικό μέρος, διατηρούνται μόνο τα δύο πρώτα ψηφία του. 8.Για τους υπαλλήλους που προέρχονται από μετάταξη από άλλη υπηρεσία ή αναγνωρίζουν προϋπηρεσία τότε η προϋπηρεσία τους αυτή υπολογίζεται και λαμβάνει τα μόρια που αντιστοιχούν στην ζώνη Ε. 9.Οι υπάλληλοι που υπηρετούν με απόσπαση σε Διεθνείς Οργανισμούς του εξωτερικού κατά το χρόνο της απόσπασης τους λαμβάνουν τα μόρια που αντιστοιχούν στη ζώνη Ε. Άρθρο 9 Συντελεστές Βαρύτητας (μόρια) οικογενειακής κατάστασης, ηλικίας και συνυπηρέτησης 1.Στους Συντελεστές βαρύτητας (μόρια) του άρθρου 8 που συγκεντρώνει ο υπάλληλος κατά την 31 Δεκεμβρίου εκάστου έτους, προστίθενται και Συντελεστές Βαρύτητας (μόρια) της παραγράφου 2 του άρθρου 2 του Ν. 2247/94 που αφορούν στην οικογενειακή κατάσταση και στην ηλικία των υπαλλήλων καθώς και τα μόρια από συνυπηρέτηση όπως αυτά ορίζονται στην παράγραφο 3 του παρόντος άρθρου. 2.Για τον υπολογισμό των μορίων της οικογενειακής κατάστασης και της ηλικίας, ως ημερομηνία συμπλήρωσης των ορίων της παραγράφου 2 του άρθρου 2 του Ν. 2247/94, θεωρείται η 31 Δεκεμβρίου του έτους που προηγείται του έτους κατάρτισης των πινάκων μορίων, ανεξαρτήτως της ημερομηνίας γέννησης. 3.Ο υπάλληλος λαμβάνει δύο (2) μόρια για συνυπηρέτηση, αν ο άλλος σύζυγος υπηρετεί στην ίδια πόλη στο Δημόσιο Ν.Π.Δ.Δ., ΟΤΑ ή άλλο φορέα του δημοσίου τομέα ή κατά την τελευταία τουλάχιστον διετία εργάζεται στον ιδιωτικό τομέα ή είναι επαγγελματίας στην ίδια πόλη. Η ιδιότητα ως υπαλλήλου του Δημοσίου ΝΠΔΔ, ΟΤΑ ή άλλου φορέα του Δημοσίου τομέα αποδεικνύεται με βεβαίωση της υπηρεσίας του, από την οποία να προκύπτει ότι ο ή η σύζυγος υπηρετεί οργανικά και όχι με απόσπαση στο συγκεκριμένο τόπο. Η ιδιότητα ως εργαζομένου στον ιδιωτικό τομέα ή ως επαγγελματία αποδεικνύεται με βεβαίωση του οικείου ασφαλιστικού φορέα ή Επιμελητηρίου. Η απαιτούμενη διετία πρέπει να έχει συμπληρωθεί την 31 Δεκεμβρίου του προηγούμενου έτους που καταρτίζονται οι πίνακες μορίων. 4.Τον ίδιο αριθμό μορίων λαμβάνει ο υπάλληλος αν ο ή η σύζυγος του υπηρετεί ή εργάζεται ή είναι επαγγελματίας σε διαφορετική πόλη και ζητήσει με αίτηση τη μετάθεση του για λόγου, συνυπηρέτησης. Η αίτηση υποβάλλεται μέχρι την 31 Δεκεμβρίου του προηγούμενου έτους της κατάρτισης των πινάκων μορίων και δεν ανακαλείται μετά την οριστικοποίησή τους. Σε περίπτωση που και οι δύο υπάλληλοι υπηρετούν στον ίδιο κλάδο η αίτηση για συνυπηρέτηση υποβάλλεται από κοινού. 5.Η επίκληση των στοιχείων για τις ιδιότητες των προηγουμένων παραγράφων γίνεται μέχρι την 31 Δεκεμβρίου του προηγούμενου έτους που καταρτίζονται οι πίνακες μορίων. Στοιχεία υποβαλλόμενα στην υπηρεσία μετά την ημερομηνία αυτή, δεν αποτελούν λόγο αναμόρφωσης ή ακύρωσης των πινάκων μορίων. Άρθρο 10 1.Οι κενές οργανικές θέσεις προσδιορίζονται μετά την αφαίρεση από τις προβλεπόμενες οργανικές θέσεις, κατά κατηγορία, κλάδο και ειδικότητα, των κατά την 31 Δεκεμβρίου του προηγούμενου έτους υπηρετούντων. Στον αριθμό των υπηρετούντων δεν υπολογίζονται οι αποχωρούντες από την υπηρεσία εντός του επόμενου έτους, λόγω συνταξιοδότησης. 2.Το κατά την προηγούμενη παράγραφο σύνολο κενών οργανικών θέσεων, συγκρινόμενο με το σύνολο των οργανικών θέσεων, ανάγεται σε ποσοστό επί τοις εκατό (%), το οποίο αφαιρούμενο από τον αριθμό 100, προσδιορίζει το ανώτατο όριο κάλυψης των οργανικών θέσεων κάθε υπηρεσίας. 3.Σύμφωνα με τα οριζόμενα στις προηγούμενες παραγράφους, η οικεία Διεύθυνση Διοικητικού ή Προσωπικού καταρτίζει και αποστέλλει στις υπηρεσίες, μέχρι την 20 Ιανουαρίου κάθε έτους, με τα δεδομένα της 31 Δεκεμβρίου του προηγούμενου έτους, αριθμητικό πίνακα κενών οργανικών θέσεων κατά κατηγορία, κλάδο και ειδικότητα, για το σύνολο των υπηρεσιών της χώρας, που υπάγονται στην αρμοδιότητά της, για το σύνολο των υπηρεσιών κάθε νομού και κάθε πόλης καθώς και για κάθε υπηρεσία. Στον πίνακα αυτό, εκτός από τις κενές οργανικές θέσεις εμφανίζονται ακόμα, κατά τον ίδιο τρόπο και τα ακόλουθα στοιχεία. 1)Οι οργανικές θέσεις, όπως κάθε φορά προβλέπονται από τις οικείες οργανικές διατάξεις. 2)Το ανώτατο ποσοστό, καθώς και ο ανώτατος αριθμός κάλυψης αυτών, σύμφωνα με τα οριζόμενα στην παράγραφο 2. 3)Οι προς κάλυψη θέσεις και οι τυχόν θέσεις που πλεονάζουν. 4.Για τον υπολογισμό των προς κάλυψη θέσεων και αυτών που πλεονάζουν, προστίθενται ή αφαιρούνται κατά περίπτωση και οι θέσεις που κατέχουν ή πρόκειται να καταλάβουν οι υπάλληλοι, που συμπλήρωσαν τα ελάχιστα όρια παραμονής στις θέσεις που μετατέθηκαν με το παρόν και υπέβαλαν αίτηση να επανέλθουν στην Πόλη, από την οποία μετατέθηκαν χωρίς αίτηση. 5.Ο πίνακας αυτός αναρτάται τουλάχιστον επί ένα πενθήμερο, σε όλες τις υπηρεσίες και θεωρείται ότι οι υπάλληλοι, που ανήκουν οργανικά σε κάθε υπηρεσία έλαβαν γνώση αυτού. Μετά τη λήξη του πενθημέρου ανάρτησης και μέχρι τέλος Φεβρουαρίου η οικεί Διεύθυνση Διοικητικού ή Προσωπικού δέχεται αιτήσεις μετάθεσης των υπαλλήλων. Αιτήσεις που υποβάλλονται πριν ή μετά τις ανωτέρω προθεσμίες, δεν λαμβάνονται υπόψη, εκτός εάν διαφορετικά ορίζεται από άλλες διατάξεις του παρόντος. Άρθρο 11 1.Η οικεία Διεύθυνση Διοικητικού ή Προσωπικού καταρτίζει κατά κλάδο και ειδικότητα, μέχρι την 15 Ιανουαρίου πίνακες με τα μόρια του άρθρου 8, που έχει συγκεντρώσει κάθε υπάλληλος την 31 Δεκεμβρίου του προηγούμενου έτους, στα οποία προστίθενται και τα μόρια του άρθρου 9. Σε κάθε πίνακα περιλαμβάνονται οι κατά τα ανωτέρω υπάλληλοι, που υπηρετούν κατά την 31 Δεκεμβρίου, στις υπηρεσίες, που εδρεύουν σε περιοχές της ίδιας περιφέρειας. 2.Η σειρά εγγραφής των υπαλλήλων στους οικείους πίνακες είναι αντιστρόφως ανάλογη, με το συνολικό αριθμό μορίων των άρθρων 8 και 9, που συγκεντρώνει ο κάθε υπάλληλος. Σε περίπτωση, που περισσότεροι από ένας υπάλληλοι συγκεντρώνουν τον Ίδιο αριθμό μορίων, προτάσσεται ο με το μικρότερο βαθμό, εάν έχουν και τον ίδιο βαθμό, ο με τα λιγότερα χρόνια υπηρεσίας, αν έχουν και τον ίδιο χρόνο υπηρεσίας, ο με το μικρότερο αριθμό μορίων του άρθρου 8 και αν και στην τελευταία περίπτωση δεν υπάρχει διαφορά, διενεργείται κλήρωση από το οικείο Υπηρεσιακό Συμβούλιο, συντάσσεται δε σχετικό πρακτικό, το οποίο αποτελεί αναπόσπαστο τμήμα του οικείου πίνακα μορίων. 3.Οι πίνακες περιλαμβάνουν το ονομετεπώνυμο κάθε υπαλλήλου, το βαθμό του, το συνολικό χρόνο υπηρεσίας του, την υπηρεσία στην οποία ανήκει οργανικά, τον αριθμό των μορίων του άρθρου 8, τον αριθμό των μορίων του άρθρου 9 και τον συνολικό αριθμό των μορίων. Ακόμα περιλαμβάνει σε ειδική στήλη, παρατηρήσεις, αν για κάποιον υπάλληλο συντρέχουν λόγοι, εξαίρεσης, καθώς και αν είναι Προϊστάμενος οποιουδήποτε επιπέδου διοίκησης. 4.Οι πίνακες των μορίων αποστέλλονται στις οικείες υπηρεσίες, μέχρι την 20 Ιανουαρίου. Οι Προϊστάμενοι των υπηρεσιών με ανακοίνωση τους, που αναρτάται τουλάχιστον επί πέντε (5) ημέρες, στην υπηρεσία, καλούν τους υπαλλήλους να λάβουν ενυπόγραφα γνώση αυτών. Μετά την επί πενθήμερο ανάρτηση της ανακοίνωσης, με την οποία γνωστοποιούνται οι πίνακες μορίων στους υπαλλήλους κάθε υπηρεσίας, θεωρείται ότι όλοι οι υπάλληλοι, που ανήκουν οργανικά σ αυτή έλαβαν γνώση και αποστέλλεται σχετική βεβαίωση του Προϊσταμένου της υπηρεσίας στην αρμόδια Διεύθυνση Διοικητικού ή Προσωπικού. 5.Ο Υπάλληλος δύναται μέσα σε αποκλειστική προθεσμία 10 ημερών, από την κατά την προηγούμενη παράγραφο ημερομηνία ανάρτησης της ανακοίνωσης γνωστοποίησης των πινάκων, να ζητήσει με ένσταση του διόρθωση ή συμπλήρωση στοιχείων του πίνακα, υποβάλλοντας συγχρόνως τα απαραίτητα δικαιολογητικά, με την επιφύλαξη των διατάξεων της παραγράφου 5 του άρθρου 9. Οι ενστάσεις εκδικάζονται από το οικείο Υπηρεσιακό Συμβούλιο, μέσα σε προθεσμία δέκα (10) ημερών από την παραλαβή τους. 6.Μετά την εκδίκαση όλων των ενστάσεων και όχι πέραν της 10 Μαρτίου κάθε έτους, οι πίνακες καθίστανται οριστικοί. Τυχόν αναμορφώσεις αποστέλλονται για ανάρτηση στις υπηρεσίες που περιλαμβάνονται στον αναμορφωμένο πίνακα. Άρθρο 12 Δικαίωμα υποβολής αιτήσεων - Διαδικασία μεταθέσεων με αιτήσεις 1.Δικαίωμα υποβολής αιτήσεων για μετάθεση έχουν οι υπάλληλοι, που συμπληρώνουν ελάχιστο χρόνο παραμονής στις υπηρεσίες που υπηρετούν δύο (2) χρόνια, όταν υπηρετούν σε υπηρεσίες των ζωνών Α και Β και τρία (3) χρόνια, όταν υπηρετούν σε υπηρεσίες των ζωνών Γ, Δ και Ε. 2.Ο κατά την προηγούμενη παράγραφο χρόνος μειώνεται κατά ένα (1 ) έτος, όταν ο υπάλληλος επιθυμεί να μετατεθεί σε υπηρεσία άλλου νομού των ζωνών Α ή Β. Αντίθετα ο χρόνος της προηγούμενης παραγράφου αυξάνεται κατά δύο (2) έτη, όταν επιθυμεί να μετατεθεί σε υπηρεσία της ίδιας πόλης. 3.Ο ελάχιστος χρόνος παραμονής, που ορίζεται στις παραγράφους 1 και 2 πρέπει να συμπληρώνεται μέχρι την 31 Αυγούστου του έτους που διενεργούνται οι μεταθέσεις. Αιτήσεις που δεν πληρούν τα ανωτέρω ελάχιστα όρια παραμονής δεν εξετάζονται, εκτός αν διαφορετικά ορίζεται σε άλλες διατάξεις του παρόντος Διατάγματος. 4.Η αίτηση περιλαμβάνει μέχρι δύο (2) πόλεις, στις υπηρεσίες των οποίων επιθυμεί να μετατεθεί ο υπάλληλος. Εάν στην αίτηση αναγράφονται συγκεκριμένες υπηρεσίες, λογίζεται, για την εφαρμογή του παρόντος, ότι περιλαμβάνει όλες τις υπηρεσίες της πόλης, που εδρεύουν οι αναγραφόμενες στην αίτηση υπηρεσίες. 5.Η αρμόδια Δ/νση Διοικητικού ή Προσωπικού εισάγει, εντός του πρώτου δεκαημένου του μηνός Απριλίου, στο οικείο Υπηρεσιακό Συμβούλιο τα ερωτήματα, για την κάλυψη των κατά το άρθρο 10 προβλεπομένων για κάλυψη θέσεων, από υπαλλήλους που υπέβαλαν αιτήσεις. 6.Επιφυλασσομένων των διατάξεων της παραγράφου 2 του άρθρου 2, μεταξύ των υπαλλήλων, που έχουν υποβάλλει αίτηση μετάθεσης για την ίδια θέση, προηγείται ο υπάλληλος, που έπεται στη σειρά εγγραφής των πινάκων μορίων. Σε περίπτωση εγγραφής των υπαλλήλων σε διαφορετικούς πίνακες μορίων προηγείται ο υπάλληλος με το μεγαλύτερο συνολικό αριθμό μορίων, εάν οι περισσότεροι από έναν έχουν τον ίδιο συνολικό αριθμό μορίων, προηγείται αυτός με τον ανωτέρω βαθμό και εάν περισσότεροι έχουν τον ίδιο βαθμό, με σύμφωνη γνώμη του Υπηρεσιακού Συμβουλίου λαμβάνονται υπόψη οι λόγοι που επικαλείται ο υπάλληλος και οι απαιτήσεις της προς κάλυψη θέσης. 7.Οι αιτήσεις της περίπτωσης (δ) της παραγράφου 1 του άρθρου 2, για μεταθέσεις υπαλλήλων, που υπηρετούν σε νομούς με πλεονάζον προσωπικό, για υπηρεσίες του ίδιου νομού, εξετάζονται κατά τη διενέργεια των μεταθέσεων χωρίς αιτήσεις και συνεκτιμώνται με τις δηλώσεις προτίμησης της παραγράφου 3 του επομένου άρθρου. Άρθρο 13 1.Οι κενές θέσεις, που δεν καλύπτονται με τις μεταθέσεις του προηγουμένου άρθρου και αυτές που δημιουργούνται μέχρι την 30 Απριλίου του έτους διενέργειας των μεταθέσεων, ανακοινώνονται μέχρι τη 15 Μαΐου, κατά τη διαδικασία και τις προθεσμίες, που ορίζονται στο άρθρο 10. Η ανακοίνωση των, κατά την προηγούμενη παράγραφο, κενών θέσεων συνοδεύεται με σύμφωνη γνώμη του οικείου Υπηρεσιακού Συμβουλίου, που καθορίζει τις περιφέρειες από τις οποίες θα καλυφθούν οι κενές θέσεις υπηρεσιών άλλων περιφερειών, στις περιπτώσεις που δεν είναι δυνατή η πλήρωσή τους από τους υπηρετούντες στην ίδια περιφέρεια. 2.Το Υπηρεσιακό Συμβούλιο, για τον προσδιορισμό των Χημικών Υπηρεσιών και του αριθμού των υπαλλήλων, που θα καλύψουν κενές θέσεις άλλων υπηρεσιών, προκρίνει πρώτον του όμορους, με πλεονάζον προσωπικό, νομούς της ίδιας περιφέρειας και εφόσον οι όμοροι νομοί δεν έχουν πλεονάζον προσωπικό, τους νομούς της εγγύτερης περιφέρειας με την περιφέρεια στην οποία απαιτείται η κάλυψη των κενών θέσεων. Στη περίπτωση που και πάλι δεν υπάρχει πλεονάζον προσωπικό, με αιτιολογημένη απόφαση και με τη σύμφωνη γνώμη του Υπηρεσιακού Συμβουλίου καθορίζεται ο αριθμός των υπαλλήλων και η περιφέρεια ή οι περιφέρειες από τις οποίες θα καλυφθούν τα κενά άλλης περιφέρειας. Οι περιφέρειες είναι αυτές που καθορίζονται με το Π.Δ. 51/87 (ΦΕΚ 26/Α/87). 3.Κάθε υπάλληλος, μετά την ανάρτηση των πινάκων και της ανακοίνωσης της παραγράφου 1, δικαιούται εντός αποκλειστικής προθεσμίας πέντε (5) ημερών, να υποβάλει στη Δ/νση Διοικητικού ή Προσωπικού δήλωση προτίμησης, στην οποία να αναφέρει μέχρι δύο (2) υπηρεσίες, που επιθυμεί να υπηρετήσει, σε περίπτωση υποχρεωτικής μετάθεσής του. Η δήλωση προτίμησης δεν αποτελεί αίτηση μετάθεσης για τον υπάλληλο. 4.Η αρμόδια Δ/νση Διοικητικού ή Προσωπικού εισάγει στο Υπηρεσιακό Συμβούλιο, το αργότερο μέχρι τη 10 Ιουνίου κάθε έτους, τα ερωτήματα για την κάλυψη των θέσεων της παραγράφου 1 του παρόντος άρθρου, τα οποία συνοδεύονται με τους πίνακες των μορίων και τις δηλώσεις προτίμησης. Για τη θέση στην οποία θα μετατεθεί κάθε υπάλληλος συνεκτιμώνται από το Υπηρεσιακό Συμβούλιο, η σειρά εγγραφής στον πίνακα μορίων, ο βαθμός προβληματικότητας κάθε περιοχής, οι υπηρεσιακές ανάγκες και οι λόγοι που επικαλείται ο υπάλληλος στη δήλωση προτίμησης. 5.Οι υπάλληλοι της ίδιας περιφέρειας, που προηγούνται στη σειρά εγγραφής στον οικείο πίνακα μορίων, προηγούνται των λοιπών υπαλλήλων της Ιδιας περιφέρειας στις μεταθέσεις χωρίς αίτηση, σε υπηρεσίες κατά σειρά αντιστρόφως ανάλογη της οριζόμενης στις περιπτώσεις α, β και γ της παραγράφου 1 του άρθρου 7. Από τον πίνακα δύνανται να εξαιρούνται, με σύμφωνη γνώμη του Υπηρεσιακού Συμβουλίου, οι υπάλληλοι που υπηρετούν σε Α και Β προβληματικές περιοχές, εφόσον στις υπηρεσίες στις οποίες υπηρετούν δεν πλεονάζει προσωπικό, σύμφωνα με τα οριζόμενα στο άρθρο 10 του παρόντος Διατάγματος και ζητήσει ο υπάλληλος με τη δήλωση προτίμησης την εξαίρεση του. 6.Οι Προϊστάμενοι κάθε επιπέδου διοίκησης συγκρίνονται μεταξύ τους, για τις εκτός νομού μεταθέσεις. Για τις εντός νομού μεταθέσεις αυτών, το Υπηρεσιακό Συμβούλιο συνεκτιμά τη σειρά εγγραφής τους στους πίνακες των μορίων, μαζί με τις ανάγκες και τις ιδιαιτερότητες, που απαιτεί κάθε θέση. 7.Οι μεταθέσεις του άρθρου 6 που αναφέρονται σε αιτήματα για κάλυψη θέσεων μεταξύ υπηρεσιών της ίδιας πόλης και της κατηγορίας α της παραγράφου 1 του άρθρου 7 ενεργούνται μετά τη συμπλήρωση των ορίων παραμονής του άρθρου 12. Στις περιπτώσεις αυτές, το Υπηρεσιακό Συμβούλιο συνεκτιμά τη σειρά εγγραφής στον πίνακα των μορίων, μαζί με τις ανάγκες και τις ιδιαιτερότητες που απαιτεί κάθε θέση. Οι μεταθέσεις της παρούσας παραγράφου διενεργούνται μετά την ολοκλήρωση των λοιπών μεταθέσεων χωρίς αιτήσεις. 8.Οι υπάλληλοι που μετατίθενται χωρίς αίτηση σύμφωνα με τις διατάξεις του παρόντος άρθρου, μετά τη συμπλήρωση των ελαχίστων ορίων παραμονής της παραγράφου 1 του άρθρου 12, επιστρέφουν υποχρεωτικά στην πόλη από την οποία μετατέθηκαν, εφ όσον το ζητήσουν με αίτηση τους. Η αίτηση υποβάλλεται μέχρι τέλους Φεβρουαρίου και ο ελάχιστος χρόνος παραμονής πρέπει να συμπληρώνεται μέχρι την 31 Αυγούστου του έτους που διενεργούνται οι μεταθέσεις. Το δικαίωμα αυτό του υπαλλήλου μπορεί να ασκηθεί και για τα δύο (2) επόμενα χρόνια από το έτος συμπλήρωσης του ελαχίστου χρόνου παραμονής. Κατά το διάστημα αυτό η θέση που κατέχει, η οποία κατά τα προβλεπόμενα στο άρθρο 10 προκηρύσσεται ως κενή, δεν καταλαμβάνεται από άλλον αιτούντα. ΚΕΦΑΛΑΙΟ Γ ΓΕΝΙΚΕΣ - ΜΕΤΑΒΑΤΙΚΕΣ ΔΙΑΤΑΞΕΙΣ Άρθρο 14 1.Εξαιρούνται από τις μεταθέσεις χωρίς αιτήσεις: α) εμπίπτοντες στα άρθρα 3 και 5, β) οι υπάλληλοι που τελούν σε άδεια κύησης και λοχείας κατά την διάρκεια αυτών και για δύο (2) έτη μετά, εφόσον το νεογνό είναι στη ζωή, γ) αν, μέσα στο έτος των μεταθέσεων και για ένα (1 ) έτος μετά έχει αποβιώσει ο άλλος σύζυγος, ή τέκνο του υπαλλήλου, δ) αν ο ή η σύζυγος ή άγαμο τέκνο που έχουν ψυχοσωματική αναπηρία 67% και πάνω η οποία να προκύπτει από γνωμάτευση Υγειονομικής Επιτροπής. Ειδικές διατάξεις νόμων, που προβλέπουν εξαιρέσεις από μεταθέσεις ή ρυθμίζουν ειδικές περιπτώσεις μεταθέσεων, εξακολουθούν και μετά την ισχύ του παρόντος, να εφαρμόζονται, όπως κάθε φορά ισχύουν. Οι εξαιρέσεις ισχύουν για μεταθέσεις εκτός της πόλης, που υπηρετεί ο υπάλληλος. 2.Η επίκληση των λόγων εξαίρεσης και η υποβολή των δικαιολογητικών, γίνεται μέχρι και την 31 Δεκεμβρίου του έτους, που προηγείται του έτους της κατάρτισης των πινάκων μορίων, εκτός της περίπτωσης (γ) του πρώτου εδαφίου της προηγούμενης παραγράφου, που υποβάλλεται και εξετάζεται οποτεδήποτε. Αιτήματα εξαίρεσης και δικαιολογητικά, που υποβάλλονται μετά την ημερομηνία αυτή, δεν λαμβάνονται υπόψη, ούτε αποτελούν λόγω αναμόρφωσης ή ακύρωσης των πινάκων μορίων. Η εξαίρεση αποφασίζεται μετά από σύμφωνη γνώμη του Υπηρεσιακού Συμβουλίου και σημειώνεται σε ειδική στήλη των πινάκων μορίων, όπου αναγράφεται και ο λόγος. 3.Επιτρέπεται η αναστολή μετάθεσης υπαλλήλου στις περιπτώσεις, που, κατά το χρόνο διενέργειας των μεταθέσεων, γεννήθηκαν λόγοι εξαίρεσης της παραγράφου 1. Η αναστολή αποφασίζεται μετά από σύμφωνη γνώμη του Υπηρεσιακού Συμβουλίου και για χρονικό διάστημα όχι πέραν του έτους. 4.Με σύμφωνη γνώμη του Υπηρεσιακού Συμβουλίου μπορεί σε όλως εξαιρετικές περιπτώσεις και για σοβαρή υπηρεσιακή αιτία, ύστερα από αιτιολογημένη πρόταση της υπηρεσίας, να γίνεται άμεση μετάθεση ή να μη γίνεται μετάθεση υπαλλήλου, κατά παρέκκλιση των διατάξεων του παρόντος Διατάγματος. Η κατά το προηγούμενο εδάφιο διενέργεια ή μη μετάθεσης κατά παρέκκλιση δεν επιτρέπεται να υπερβαίνει για κάθε έτος το δύο στα εκατό (2%) του συνόλου του υπηρετούντος προσωπικού του Γενικού Χημείου του Κράτους. 5.Μεταξύ των υπηρεσιών που εδρεύουν στον ίδιο νομό επιτρέπεται μετάθεση εφόσον υπάρχει κενή θέση και ο αιτών τη θέση υπάλληλος έπεται στον πίνακα των μορίων, από υπαλλήλους, που υπηρετούν στην υπηρεσία της αιτούμενης θέσης πέραν της πενταετίας (5ετίας). Οι μετάσεις της παρούσας παραγράφου πραγματοποιούνται κατά τη διενέργεια των μεταθέσεων χωρίς αιτήσεις. 6.Για τις ανάγκες του παρόντος Π. Δ/τος οι υπηρεσίες που βρίσκονται στην περιφέρεια Αττικής, θεωρούνται ότι ανήκουν στον ίδιο νομό. 7.Οι τοποθετήσεις των νεοδιοριζομένων υπαλλήλων γίνονται σύμφωνα με τις οικείες διατάξεις, όπως κάθε φορά ισχύουν. 8.Στην πράξη μετάθεσης ορίζεται υποχρεωτικά και η ημερομηνία αναχώρησης του υπαλλήλου για τη νέα του θέση. Η ημερομηνία αναχώρησης δεν μπορεί να είναι νωρίτερα από την 1 Ιουλίου και αργότερα από την 31 Αυγούστου, κάθε έτους, με την επιφύλαξη των διατάξεων των άρθρων 3 και 5 και της επομένης παραγράφου. 9.Κάθε καθυστέρηση στην εκτέλεση της πράξης μετάθεσης αποτελεί λόγο πειθαρχικού ελέγχου του υπαλλήλου. Σε περίπτωση μη κοινοποίησης εντολής αναχώρησης, από τον Προϊστάμενο, ο υπάλληλος δικαιούται να αναχωρήσει για τη νέα του θέση την επομένη της εκπνοής της ταχθείσας προθεσμίας, εκτός αν με νεώτερη αιτιολογημένη απόφαση του οργάνου, που υπογράφει τις αποφάσεις μετάθεσης, τέθηκε νέα προθεσμία αναχώρησης, που δεν μπορεί να απέχει πάνω από ένα μήνα, από την προηγούμενη προθεσμία. 10.Καμμία μετάθεση δεν αποφασίζεται κατά το χρονικό διάστημα από 1 Σεπτεμβρίου μέχρι 30 Ιουνίου του επομένου έτους, εκτός των περιπτώσεων, που ρητά ορίζονται στο παρόν Διάταγμα ή υπάρχει σύμφωνη γνώμη του υπαλλήλου. 11.Ο χρόνος παραμονής σε μία θέση, ο οριζόμενος στην παράγραφο 1 του άρθρου 12, είναι υποχρεωτικός για τη Διοίκηση, προκειμένου για τις μεταθέσεις χωρίς αίτηση του άρθρου 7, εκτός των μεταθέσεων της κατηγορίας ε της παραγράφου 1 του ιδίου άρθρου και της παραγράφου 14 του παρόντος άρθρου. Στο χρόνο παραμονής δεν προσμετράται ο χρόνος που ο υπάλληλος υπηρέτησε με απόσπαση σε υπηρεσία άλλης πόλης, από αυτήν που μετατέθηκε με βάση τις διατάξεις του άρθρου 7, εφόσον ο βαθμός προβληματικότητας της τελευταίας, εκτιμάται με μεγαλύτερο Συντελεστή βαρύτητας. 12.Προκειμένου για μεταθέσεις χωρίς αίτηση σε άλλη πόλη ή άλλο νομό, στο χρόνο παραμονής του άρθρου 12 συνυπολογίζεται και ο χρόνος που διήνυσε ο υπάλληλος στο αμέσως προηγούμενο της μετάθεσης χρονικό διάστημα στην ίδια πόλη, έστω και σε διαφορετικές υπηρεσίες. Για την εφαρμογή του προηγούμενου εδαφίου οι υπηρεσίες που έχουν έδρα στην περιφέρεια Αττικής λογίζονται ότι ανήκουν στην ίδια πόλη. 13.Οι υπάλληλοι, που επανέρχονται υποχρεωτικά, μετά την πάροδο των χρονικών ορίων του άρθρου 12 στις θέσεις, από τις οποίες μετατέθηκαν χωρίς αίτηση σε υπηρεσίες των ζωνών Α και Β, δεν μετατίθενται εκτός πόλης ή εκτός νομού, πριν την παρέλευση πενταετίας (5ετίας). 14.Οι μεταθέσεις των προϊσταμένων κάθε βαθμίδας διοίκησης διενεργούνται οποτεδήποτε, ανεξάρτητα από τον χρόνο παραμονής στη θέση που υπηρετούν. Για τις μεταθέσεις αυτές οι περιοχές των νομών Αττικής και Θεσσαλονίκης που εμπίπτουν στη Ε ζώνη λογίζονται ότι αποτελούν ενιαία πόλη με τις πόλεις των Αθηνών και της Θεσ/νίκης, αντίστοιχα. 15.Οι μεταθέσεις ενεργούνται σε κενές οργανικές θέσεις και μέχρι της κάλυψης του ανώτατου επιτρεπομένου ορίου όπως αυτό προσδιορίζεται από τις διατάξεις του άρθρου 10. Προκειμένου για ικανοποίηση αιτημάτων μετάθεσης για λόγους υγείας της παραγράφου 1 του άρθρου 3, συνυπηρέτησης και σπουδών, εφόσον ο αριθμός των προς κάλυψη θέσεων δεν επαρκεί επιτρέπεται η κάλυψη κενών οργανικών θέσεων και πέραν του ανωτάτου ορίου κάλυψης και μέχρι τη συμπλήρωση των θέσεων που προβλέπονται από την οικεία οργανική σύνθεση. Άρθρο 15 1.Κατά την πρώτη εφαρμογή του παρόντος, όπου ορίζεται προθεσμία η 31 Δεκεμβρίου, λογίζεται η 25 ημέρα από την έναρξη ισχύος. Προθεσμίες που λήγουν στις 20/1., τέλος Φεβρουαρίου, 10/3,10/4,1 δ/δ, 10/6 κάθε έτους, κατά την πρώτη εφαρμογή, λήγουν αντίστοιχα μετά 1 μήνα, 1 και 1 /2 μήνα, 2 μήνες, 2 και 11/2 μήνες, 3 μήνες και 3 και 1/2 μήνες από την έναρξη ισχύος. Ανώτατο όριο για την εκτέλεση των μεταθέσεων ορίζεται 4 μήνες, από την έναρξη ισχύος. Τα χρονικά όρια έκδοσης αποφάσεων, εκτέλεσης μεταθέσεων και μη διενέργειας μεταθέσεων, που αναφέρονται στο παρόν, δεν ισχύουν για το έτος 1995. Οι προθεσμίες ανάρτησης όλων των πινάκων, υποβολής ενστάσεων και εκδίκασης των ενστάσεων μειώνονται κατά το ήμισυ. 2.Χρόνος υπολογισμού των μορίων του άρθρου 9, κατά την πρώτη εφαρμογή, λαμβάνεται η ημερομηνία 31 Δεκεμβρίου 1994. 3.Κατά την πρώτη εφαρμογή του παρόντος και για δύο (2) έτη, τα όρια της παραγράφου 1 του άρθρου 12 κάμπτονται, προκειμένου για μεταθέσεις χωρίς αίτηση σε άλλη πόλη ή άλλο νομό, εφόσον οι υπό μετάθεση υπάλληλοι με βάση τους πίνακες μορίων, αποσπάσθηκαν ή μετατέθηκαν κατά την τελευταία τριετία (3ετία), στην υπηρεσία που υπηρετούν και ο βαθμός προβληματικότητας της πόλης που εδρεύει η υπηρεσία που υπηρετούν, εκτιμάται με μικρότερο Συντελεστή βαρύτητας, από την πόλη στην οποία πρόκειται να μετατεθούν. 4.Κατά την πρώτη εφαρμογή του παρόντος, οι υπάλληλοι που αποσπάσθηκαν ή μετατέθηκαν χωρίς αίτησή τους με απόφαση που εκδόθηκε μετά την 31.7.94, δικαιούνται των προνομίων της παραγράφου 8 του άρθρου 13. Ο χρόνος πραγματικής υπηρεσίας τους στις υπηρεσίες που μετατέθηκαν ή αποσπάστηκαν προσμετράται για την συμπλήρωση των ορίων του άρθρου 12. Οι υπάλληλοι αυτοί δικαιούνται να υποβάλλουν αίτηση μετάθεσης μέσα στο δεύτερο ή τρίτο από την μετάθεση τους χρόνο κατά περίπτωση εφόσον συμπληρώνουν τα ελάχιστα όρια παραμονής μέχρι 31 Δεκεμβρίου του έτους υποβολής της αίτησης τους. Άρθρο 16 Έκταση Εφαρμογής Το παρόν έχει εφαρμογή στους υπαλλήλους όλων των Κλάδων του Γενικού Χημείου του Κράτους του Υπουργείου Οικονομικών. Η ισχύς του παρόντος αρχίζει από τη δημοσίευση του στην Εφημερίδα της Κυβερνήσεως, εκτός αν διαφορετικά ορίζεται στις επί μέρους διατάξεις αυτού. Στον Υπουργό Οικονομικών αναθέτουμε τη δημοσίευση και εκτέλεση του παρόντος Διατάγματος.